มอบคลังเจรจาอินเดียให้โตโยต้าไทยได้ประโยชน์เอฟทีเอ
ครม. อุ้ม "โตโยต้า" ให้อำนาจคลังเจรจาอินเดีย ขอใช้สิทธิเว้นอากรภายใต้เขตการค้าเสรีไทย-อินเดีย&nbsp; นำเข้ากระปุกเกียร์ กรณีซื้อสินค้าผ่านประเทศนายหน้า
9 มี.ค. 2553

ครม. อุ้ม "โตโยต้า" ให้อำนาจคลังเจรจาอินเดีย ขอใช้สิทธิเว้นอากรภายใต้เขตการค้าเสรีไทย-อินเดีย  นำเข้ากระปุกเกียร์ กรณีซื้อสินค้าผ่านประเทศนายหน้า
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี ( ครม. ) มีมติอนุมัติให้กระทรวงการคลังมีอำนาจในการเจรจากับอินเดีย เพื่อเพิ่มเติมข้อบทว่าด้วยการซื้อขายผ่านประเทศที่สามไว้ในความตกลงว่าด้วยการจัดตั้งเขตการค้าเสรีไทย-อินเดียที่ใช้บังคับอยู่ในปัจจุบัน (EHS) ซึ่งลงนามไปแล้วตั้งแต่ปี 2547 เนื่องจากทางบริษัท โตโยต้า มอเตอร์ ประเทศไทย  ได้แจ้งให้ทราบถึงปัญหาการขอใช้สิทธิยกเว้นอากรตามกรอบความตกลงฯ ดังกล่าว เนื่องจากบริษัท โตโยต้าฯ ได้ซื้อขายผ่านประเทศนายหน้า หรือประเทศที่สาม จึงไม่มีสิทธิยกเว้นอากร
ทั้งนี้ กระทรวงการคลัง เห็นควรให้เลือกใช้วิธีการเพิ่มเติมข้อบทไว้ในความตกลง  จะมีความเป็นไปได้มากกว่าการผลักดันให้มีการเจรจาเพื่อเพิ่มเติมข้อบทในร่างความตกลงฯ ที่กำลังเจรจากับอินเดียอยู่เป็นเฟสที่สอง ซึ่งยังไม่ได้มีการลงนาม และแนวทางนี้จะเป็นประโยชน์แก่ทั้งสองฝ่าย เพราะจะทำให้สินค้าทุกรายการภายใต้ EHS ได้สิทธิพิเศษทางภาษีอากร เมื่อซื้อขายผ่านประเทศนายหน้าไปด้วย ไม่จำกัดเฉพาะสินค้าที่นำเข้าโดยบริษัท โตโยต้า เท่านั้น
รายงานข่าวแจ้งว่า บริษัท โตโยต้า ได้ทำหนังสือแจ้งปัญหาการขอใช้สิทธิลดอัตราอากรดังกล่าวไปยังนายกรณ์ จาติกวณิช รมว.คลัง และนายกอร์ปศักดิ์ สภาวสุ สมัยยังดำรงตำแหน่งรองนายกรัฐมนตรี โดยระบุสภาพปัญหาว่า บริษัทฯ ได้นำเข้ากระปุกเกียร์ซึ่งผลิตโดยบริษัท TOYOTA KIRLOSKAR MOTOR PRIVATE LIMITED (TKM) จากอินเดีย เพื่อนำมาประกอบรถยนต์กระบะสำหรับจำหน่ายในไทยและส่งออก โดยได้ขอใช้สิทธิในการลดภาษีภายใต้เขตการค้าเสรีไทย-อินเดีย (TIFTA) ตั้งแต่เดือน ก.ย.2547 ถึงปัจจุบันเป็นเวลากว่า 5 ปี โดยใช้บริษัท โตโยต้าที่สิงคโปร์ เป็น Trading Arm ทำหน้าที่จัดการในเรื่องโลจิสติกส์และ Group Insurance เพื่อการลดต้นทุนและเพิ่มขีดความสามารถในการแข่งขัน ดังนั้นจึงขอให้มีการแก้ไขปัญหาดังกล่าว และขอให้มีผลย้อนหลังตั้งแต่วันแรกที่ความตกลงมีผลบังคับใช้